CELEX: 32021D0778
Language: da
Date: 2021-05-06 00:00:00
Title: Rådets afgørelse (EU) 2021/778 af 6. maj 2021 om den holdning, der skal indtages på Den Europæiske Unions vegne på den 103. samling i Den Internationale Søfartsorganisations Komité for Sikkerhed på Søen og den 76. samling i Den Internationale Søfartsorganisations Komité til Beskyttelse af Havmiljøet, for så vidt angår vedtagelsen af ændringer af den internationale konvention om uddannelse af søfarende, om sønæring og om vagthold, de internationale retningslinjer om et skærpet inspektionsprogram, der anvendes i forbindelse med syn af bulkskibe og olietankskibe, den internationale kode for brandsikkerhedssystemer og den internationale konvention om begrænsning af skadelige antifoulingsystemer på skibe

12.5.2021   
               
               
                  DA
               
               
                  Den Europæiske Unions Tidende
               
               
                  L 167/40
               
            
         RÅDETS AFGØRELSE (EU) 2021/778
         af 6. maj 2021
         om den holdning, der skal indtages på Den Europæiske Unions vegne på den 103. samling i Den Internationale Søfartsorganisations Komité for Sikkerhed på Søen og den 76. samling i Den Internationale Søfartsorganisations Komité til Beskyttelse af Havmiljøet, for så vidt angår vedtagelsen af ændringer af den internationale konvention om uddannelse af søfarende, om sønæring og om vagthold, de internationale retningslinjer om et skærpet inspektionsprogram, der anvendes i forbindelse med syn af bulkskibe og olietankskibe, den internationale kode for brandsikkerhedssystemer og den internationale konvention om begrænsning af skadelige antifoulingsystemer på skibe
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde, særlig artikel 100, stk. 2, sammenholdt med artikel 218, stk. 9,
         under henvisning til forslag fra Europa-Kommissionen, og
         ud fra følgende betragtninger:
         
                     (1)
                  
                  
                     Unionens tiltag inden for søtransport bør have til formål at forbedre sikkerheden til søs og beskytte havmiljøet og menneskers sundhed.
                  
               
                     (2)
                  
                  
                     Den Internationale Søfartsorganisations (»IMO«) Komité for Sikkerhed på Søen forventes på sin 103. samling (»MSC 103«) den 5.-14. maj 2021 at vedtage ændringer til den internationale konvention af 1978 om uddannelse af søfarende, om sønæring og om vagthold (»STCW-konventionen«), den internationale kode af 2011 for skærpede inspektionsprogrammer under syn af bulkskibe og olietankskibe (»ESP-koden af 2011«), og den internationale kode for brandsikkerhedssystemer (»FSS-koden«).
                  
               
                     (3)
                  
                  
                     IMO's Komité til Beskyttelse af Havmiljøet forventes på sin 76. samling (»MEPC 76«) den 10.-17. juni 2021 at vedtage ændringer af den internationale konvention af 2001 om begrænsning af skadelige antifoulingsystemer på skibe (»AFS-konventionen«).
                  
               
                     (4)
                  
                  
                     Med ændringerne af del A i STCW-koden til STCW-konventionen præciseres det operationelle niveau for funktionen »elektroteknisk officer«, og der indføres en fælles definition af udtrykket »højspænding«. Disse ændringer har til formål at præcisere funktionerne for personer, der arbejder om bord, og dermed give større klarhed over de forskellige ansvarsområder og opgaver.
                  
               
                     (5)
                  
                  
                     Ændringer af bilag B, del A, bilag 2, til ESP-koden af 2011 vil gøre det muligt for inspektører at fokusere på mistænkelige områder ved tykkelsesmålinger af olietankskibe med dobbelt skrog. Disse ændringer har til formål at øge sikkerheden til søs og reducere risikoen for udslip i tilfælde af ulykker.
                  
               
                     (6)
                  
                  
                     Ændringerne af kapitel 9 i FSS-koden omfatter systemer, som kombinerer den øgede sikkerhed ved individuelt identificerbare brandvisningsanlæg, som er påkrævet for passagerskibe, med den mindre komplekse og mindre dyre fejlisolering for identificerbare afsnit, som på nuværende tidspunkt kun er acceptable for balkoner på fragt- og passagerskibe. Disse ændringer har til formål bedre at beskytte personer om bord i tilfælde af brand.
                  
               
                     (7)
                  
                  
                     Den holdning, der skal indtages på Unionens vegne på MSC 103 bør fastlægges, da ændringerne af STCW-konventionen, ESP-koden af 2011 og FSS-koden vil kunne få afgørende indflydelse på indholdet i EU-retten, nærmere bestemt henholdsvis Europa-Parlamentets og Rådets direktiv 2008/106/EF (1), Europa-Parlamentets og Rådets forordning (EU) nr. 530/2012 (2) og Europa-Parlamentets og Rådets direktiv 2009/45/EF (3).
                  
               
                     (8)
                  
                  
                     Ændringerne af bilag 1 og 4 til AFS-konventionen vil sikre et globalt forbud mod antifoulingmidlet cybutryn, som det allerede er forbudt at sælge og anvende i Unionen.
                  
               
                     (9)
                  
                  
                     Den holdning, der skal indtages på Unionens vegne på MEPC 76 bør fastlægges, da ændringerne af bilag 1 og 4 til AFS-konventionen vil kunne få afgørende indflydelse på indholdet i EU-retten, nærmere bestemt Europa-Parlamentets og Rådets forordning (EU) nr. 528/2012 (4).
                  
               
                     (10)
                  
                  
                     Unionen er hverken medlem af IMO eller kontraherende part i de relevante konventioner eller koder. Rådet bør derfor bemyndige medlemsstaterne til at fremføre Unionens holdning.
                  
               
                     (11)
                  
                  
                     Denne afgørelses anvendelsesområde bør begrænses til indholdet af de foreslåede ændringer, i det omfang disse ændringer vil kunne berøre Unionens fælles regler og hører under Unionens enekompetence. Denne afgørelse bør ikke berøre kompetencefordelingen mellem Unionen og medlemsstaterne —
                  
               VEDTAGET DENNE AFGØRELSE:
         
            Artikel 1
            Den holdning, der skal indtages på Unionens vegne på den 103. samling i Den Internationale Søfartsorganisations (»IMO«) Komité for Sikkerhed på Søen, er at tilslutte sig vedtagelsen af ændringer af:
            
                        a)
                     
                     
                        den internationale konvention om uddannelse af søfarende, om sønæring og om vagthold som fastsat i bilag 7 og 8 til IMO-dokument MSC 102/24
                     
                  
                        b)
                     
                     
                        de internationale retningslinjer om et skærpet inspektionsprogram, der anvendes i forbindelse med syn af bulkskibe og olietankskibe, som fastsat i bilag 15 til IMO-dokument MSC 102/24, og
                     
                  
                        c)
                     
                     
                        den internationale kode for brandsikkerhedssystemer som fastsat i bilag 20 til IMO-dokument MSC 102/24.
                     
                  
         
            Artikel 2
            Den holdning, der skal indtages på Unionens vegne på den 76. samling i IMO's Komité til Beskyttelse af Havmiljøet, er at tilslutte sig vedtagelsen af ændringer af den internationale konvention om begrænsning af skadelige antifoulingsystemer på skibe som fastsat i bilag 7 til IMO-dokument MEPC 75/18.
         
         
            Artikel 3
            
               1.   De holdninger, der skal indtages på Unionens vegne som anført i artikel 1 og 2, omfatter de pågældende ændringer, i det omfang disse ændringer hører under Unionens enekompetence, og at de kan berøre Unionens fælles regler, og fremføres af medlemsstaterne, der alle er medlemmer af IMO, idet de handler i fællesskab i Unionens interesse.
            
            
               2.   Mindre ændringer af de holdninger, der er omhandlet i artikel 1 og 2, kan tiltrædes uden yderligere afgørelse truffet af Rådet.
            
         
         
            Artikel 4
            Medlemsstaterne bemyndiges hermed til i Unionens interesse at give deres samtykke til at lade sig binde af de ændringer, der er omhandlet i artikel 1 og 2, i det omfang disse ændringer hører under Unionens enekompetence.
         
         
            Artikel 5
            Denne afgørelse træder i kraft på dagen for vedtagelsen.
         
         
            Udfærdiget i Bruxelles, den 6. maj 2021.
            
               
                  På Rådets vegne
               
               J. BORRELL FONTELLES
               
                  Formand
               
            
         
         
            (1)  Europa-Parlamentets og Rådets direktiv 2008/106/EF af 19. november 2008 om minimumsuddannelsesniveauet for søfartserhverv (EUT L 323 af 3.12.2008, s. 33).
         
            (2)  Europa-Parlamentets og Rådets forordning (EU) nr. 530/2012 af 13. juni 2012 om fremskyndet indfasning af krav om dobbeltskrogs- eller tilsvarende design for olietankskibe med enkeltskrog (EUT L 172 af 30.6.2012, s. 3).
         
            (3)  Europa-Parlamentets og Rådets direktiv 2009/45/EF af 6. maj 2009 om sikkerhedsregler og -standarder for passagerskibe (EUT L 163 af 25.6.2009, s. 1).
         
            (4)  Europa-Parlamentets og Rådets forordning (EU) nr. 528/2012 af 22. maj 2012 om tilgængeliggørelse på markedet og anvendelse af biocidholdige produkter (EUT L 167 af 27.6.2012, s. 1).